ગઇ કાલે મોડી રાતે સાબરમતી નદીમાં આવનાર પૂરની સ્થિતિને પહોંચી વળવા પાલડીના કંટ્રોલરૂમમાં મેયર ગૌતમ શાહની અધ્યક્ષતામાં તાકીદની બેઠક મળી હતી, જેમાં સ્ટેન્ડિંગ ચેરમેન પ્રવીણ પટેલ તેમજ મ્યુનિસિપલ કમિશનર મૂકેશકુમાર સહિતના ટોચના પદાધિકારીઓ અને અધિકારીઓ હાજર રહ્યા હતા. આ દરમ્યાન કમિશનર મૂકેશકુમારે પણ ‌િટ્વટરના માધ્યમથી રિવરફ્રન્ટના બંને બાજુના વોક-વેમાં સાવચેતીનાં પગલાંરૂપે કોઇએ જવું નહીં તેવી લોકોને વિનંતી કરી હતી તેમજ વાસણા બેરેજના નીચાણવાળા વિસ્તાર જેવા કે વણઝારા, બાકરોલ, ફતેવાડી તથા ગ્યાસપુર જેવા વિસ્તારોમાંથી કોઇએ નદીમાં જવું નહીં અને ચંદ્રભાગા વિસ્તાર તેમજ ઇન્દિરાબ્રિજના નદીના વિસ્તારમાંથી ઊંચાણવાળા વિસ્તારમાં ખસી જવાની લોકોને અપીલ કરાઇ હતી. તંત્ર દ્વારા રિવરફ્રન્ટના લોઅર વોક-વેને સાવચેતીનાં પગલાંરૂપે ગઇ કાલ સાંજથી જ બંધ કરાયો હતો.